CELEX: 32016D0870
Language: mt
Date: 2016-05-24 00:00:00
Title: Deċiżjoni tal-Kunsill (UE) 2016/870 tal-24 ta' Mejju 2016 dwar il-konklużjoni, f'isem l-Unjoni Ewropea, tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija fis-settur tas-Sajd bejn il-Komunità Ewropea u r-Repubblika Iżlamika tal-Mauritania għal perjodu ta' erba' snin

2.6.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 145/1
            
         DEĊIŻJONI TAL-KUNSILL (UE) 2016/870
   tal-24 ta' Mejju 2016
   dwar il-konklużjoni, f'isem l-Unjoni Ewropea, tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija fis-settur tas-Sajd bejn il-Komunità Ewropea u r-Repubblika Iżlamika tal-Mauritania għal perjodu ta' erba' snin
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43, flimkien mal-punt (a) tat-tieni subparagrafu tal-Artikolu 218(6) tiegħu, u l-Artikolu 218(7) tiegħu,
   Wara li kkunsidra l-proposta tal-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:
   
               (1)
            
            
               Fit-30 ta' Novembru 2006, il-Kunsill adotta r-Regolament (KE) Nru 1801/2006 dwar il-konklużjoni tal-Ftehim ta' Sħubija fis-settur tas-Sajd bejn il-Komunità Ewropea u r-Repubblika Iżlamika tal-Mauritania (2) (minn hawn 'il quddiem imsejjaħ “il-Ftehim ta' Sħubija”).
            
         
               (2)
            
            
               L-aħħar Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija skada fis-16 ta' Diċembru 2014.
            
         
               (3)
            
            
               L-Unjoni u r-Repubblika Iżlamika tal-Mauritania innegozjaw protokoll ġdid (3) għall-Ftehim ta' Sħubija (minn hawn 'il quddiem imsejjaħ “il-Protokoll”).
            
         
               (4)
            
            
               Dan il-Protokoll ġie ffirmat skont id-Deċiżjoni (UE) 2015/2191 (4) u japplika b'mod provviżorju mis-16 ta' Novembru 2015.
            
         
               (5)
            
            
               L-Artikolu 10 tal-Ftehim ta' Sħubija stabbilixxa Kumitat Konġunt inkarigat li jikkontrolla l-applikazzjoni tal-Ftehim ta' Sħubija u li jiżgura l-eżekuzzjoni tiegħu. Barra dan, skont il-Protokoll, il-Kumitat Konġunt jista' japprova ċerti emendi għall-Protokoll. Sabiex tiġi ffaċilitata l-approvazzjoni ta' dawn l-emendi, ikun xieraq li l-Kummissjoni tingħata s-setgħa, taħt kondizzjonijiet speċifiċi, li tapprovahom skont proċedura ssimplifikata.
            
         
               (6)
            
            
               Ikun adatt li l-Protokoll jiġi approvat,
            
         ADOTTA DIN ID-DEĊIŻJONI:
   Artikolu 1
   Il-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija fis-settur tas-Sajd bejn il-Komunità Ewropea u r-Repubblika Iżlamika tal-Mauritania għal perjodu ta' erba' snin huwa b'dan approvat f'isem l-Unjoni (5).
   Artikolu 2
   Il-President tal-Kunsill għandu, f'isem l-Unjoni, jipproċeedi bin-notifika prevista fl-Artikolu 17 tal-Protokoll.
   Artikolu 3
   Soġġett għad-dispożizzjonijiet u l-kondizzjonijiet stipulati fl-Anness ta' din id-Deċiżjoni, il-Kummissjoni għandha tingħata s-setgħa, f'isem l-Unjoni, li tapprova, fil-Kumitat Konġunt, emendi għall-Protokoll.
   Artikolu 4
   Din id-Deċiżjoni tidħol fis-seħħ fil-jum tal-adozzjoni tagħha.
   
      Magħmul fi Brussell, l-24 ta' Mejju 2016.
      
         
            Għall-Kunsill
         
         
            Il-President
         
         A.G. KOENDERS
      
   
   
      (1)  Il-Kunsens tal-10 ta' Mejju 2016 (għadu ma ġiex ippubblikat fil-Ġurnal Uffiċjali) .
   
      (2)  Ir-Regolament tal-Kunsill (KE) Nru 1801/2006 tat-30 ta' Novembru 2006 dwar il-konklużjoni tal-Ftehim ta' Sħubija fis-settur tas-sajd bejn il-Komunità Ewropea u r-Repubblika Iżlamika tal-Mawritanja (ĠU L 343, 8.12.2006, p. 1).
   
      (3)  Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija fis-settur tas-Sajd bejn il-Komunità Ewropea u r-Repubblika Iżlamika tal-Mauritania għal perjodu ta' erba' snin (ĠU L 315, 1.12.2015, p. 3).
   
      (4)  Id-Deċiżjoni tal-Kunsill (UE) 2015/2191 tal-10 ta' Novembru 2015 dwar l-iffirmar, f'isem l-Unjoni Ewropea, u l-applikazzjoni provviżorja tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija fis-settur tas-Sajd bejn il-Komunità Ewropea u r-Repubblika Iżlamika tal-Mauritania għal perjodu ta' erba' snin (ĠU L 315, 1.12.2015, p. 1).
   
      (5)  Il-Protokoll ġie ppubblikat fil-ĠU L 315, 1.12.2015 flimkien mad-Deċiżjoni dwar il-firma tiegħu.
   
      ANNESS
      
         Ambitu tas-setgħat mogħtija u l-proċedura biex tiġi stabbilita l-pożizzjoni tal-Unjoni fil-Kumitat Konġunt
      
      
               
                  1.
               
               
                  Il-Kummissjoni hija awtorizzata tinnegozja mar-Repubblika Iżlamika tal-Mauritania u tapprova l-emendi tal-Protokoll marbutin mal-kwistjonijiet li ġejjin fejn ikun xieraq u sakemm tħares il-punt 3 ta' dan l-Anness:
                  
                              (a)
                           
                           
                              ir-reviżjoni tal-opportunitajiet tas-sajd skont l-Artikoli 5 u 6 tal-Protokoll;
                           
                        
                              (b)
                           
                           
                              id-deċiżjonijiet dwar il-proċeduri tal-appoġġ settorjali skont l-Artikolu 3 u l-Anness 2 tal-Protokoll;
                           
                        
                              (c)
                           
                           
                              il-kondizzjonijiet għall-eżerċizzju tal-attivitajiet tas-sajd skont l-Artikoli 5 u 6 tal-Protokoll.
                           
                        
            
               
                  2.
               
               
                  Fil-Kumitat Konġunt, l-Unjoni għandha:
                  
                              (a)
                           
                           
                              taġixxi skont l-objettivi li hija ssegwi fil-qafas tal-politika komuni tas-sajd;
                           
                        
                              (b)
                           
                           
                              tikkonforma mal-Konklużjonijiet tal-Kunsill tad-19 ta' Marzu 2012 dwar Komunikazzjoni dwar id-dimensjoni esterna tal-politika komuni tas-sajd;
                           
                        
                              (c)
                           
                           
                              tippromwovi pożizzjonijiet li huma kompatibbli mar-regoli rilevanti adottati mill-organizzazzjonijiet reġjonali tal-ġestjoni tas-sajd.
                           
                        
            
               
                  3.
               
               
                  Meta jkun previst li tiġi adottata deċiżjoni dwar l-emendi tal-Protokoll imsemmija fil-punt 1 waqt laqgħa tal-Kumitat Konġunt, għandhom jittieħdu l-passi meħtieġa sabiex il-pożizzjoni li tiġi espressa f'isem l-Unjoni tkun tqis id-data statistika, bijoloġika u l-aspetti oħra l-iktar riċenti mibgħuta lill-Kummissjoni Ewropea.
                  Għal dan il-għan u abbażi ta' din id-dejta, is-servizzi tal-Kummissjoni għandhom jibagħtu lill-Kunsill jew lill-korpi preparatorji tiegħu, biżżejjed żmien qabel il-laqgħa tal-Kumitat Konġunt rilevanti, dokument li jispjega fid-dettall l-elementi speċifiċi tal-pożizzjoni proposta tal-Unjoni, għall-analiżi u l-approvazzjoni tiegħu.
                  F'dak li għandu x'jaqsam mal-kwistjonijiet imsemmija fil-punt 1(a), il-Kunsill għandu japprova l-pożizzjoni prevista tal-Unjoni b'maġġoranza kkwalifikata tal-voti. Fil-każijiet l-oħra, il-pożizzjoni prevista tal-Unjoni mogħtija fid-dokument ta' tħejjija għandha titqies li tkun ġiet approvata sakemm għadd ta' Stati Membri li jkun daqs minoranza li timblokka ma joġġezzjonax għaliha waqt laqgħa tal-korp preparatorju tal-Kunsill jew fi żmien għoxrin jum minn meta jasal id-dokument ta' tħejjija, skont liema minnhom jiġi l-ewwel. F'każ li jkun hemm xi oġġezzjoni, il-kwistjoni għandha tintbagħat lill-Kunsill.
                  Jekk, matul laqgħat ulterjuri, inklużi dawk fuq il-post, ma jkunx jista' jintlaħaq qbil sabiex il-pożizzjoni tal-Unjoni tkun tqis l-elementi l-ġodda, il-kwistjoni għandha tintbagħat lill-Kunsill jew lill-korpi preparatorji tiegħu.
               
            
               
                  4.
               
               
                  Il-Kummissjoni hija mistiedna tieħu, fiż-żmien dovut, il-miżuri kollha meħtieġa biex tiżgura s-segwitu tad-deċiżjoni tal-Kumitat Konġunt, inkluż, fejn ikun xieraq, il-pubblikazzjoni tad-deċiżjoni rilevanti f'Il-Ġurnal Uffiċjali tal-Unjoni Ewropea u l-komunikazzjoni ta' kull proposta meħtieġa għall-implimentazzjoni ta' din id-deċiżjoni.